Søndag morgen er der meldinger om tåge i store dele af landet. Det betyder mange steder en sigtbarhed på eller under 1000 meter, og flere steder helt nede på eller under 100 meter. Man bør dermed være varsom, hvis man bevæger sig ud i trafikken søndag, da tågen lokalt kan vare ved meget af dagen. Især i den nordlige og østlige del af landet er der tåget her til morgen, og det er også her, at man kan døje med tåge og dis meget af dagen. Gråvejrssøndag med byger - måske et enkelt solstrejf Først på dagen er det fortsat tåget i store dele af landet, især mod nord og øst. Udover tågen ligger der også et tykt lag skyer over landet, som skygger for solen det meste af dagen. Der er risiko for byger i hele landet, som til tider kan blive kraftige. Vejret i eftermiddag ligner formiddagens til forveksling, dog uden den udbredte tåge. Der er fortsat et tæt lag skyer over landet, som blokerer for solen, og der er stadig risiko for byger i hele landet. Ud på eftermiddagen kan der lokalt opstå sprækker i skydækket, navnlig mod sydøst, så solen lige kan skinne igennem. Luftmassen, som ligger over landet søndag, er varm, også selvom søndagen byder på gråvejr. Det betyder, at det bliver en lun gråvejrsdag med temperaturer på mellem 8 og 13 grader.

Referat:
Nogle steder kan solen titte frem i løbet af eftermiddagen.